paragraph_text: Dalmatinski providur Angelo Emo i kapetan Balbi (sinjski providur) očekivali su napad na Sinj, pa je domaća vojna posada od 100-tinjak vojnika, krajišnika iz Cetinske krajine, ojačana regimentom od oko 600 profesionalnih vojnika, elitnih mletačkih grenadira i oltramarina uglavnom iz sjeverne Dalmacije pod zapovjedništvom colonela Sentilera, te satnija (compagnia) "Crovata" konjanika kapeleta pod zapovjedništvom poručnika Šurića, a tu je i mala topnička posada. Više desetaka tisuća turskih vojnika napada Sinj i njegov mali garnizon. Dva tjedna vode se žestoke borbe s velikim gubitcima.<ref> Prvog dana opsade, Turci pale dvije crkve (Gospina i sv. Frane) te uništavaju sinjsku Varoš. Idućeg dana Osmanlije su još silovitije napali tvrđavu i oštetili je na nekoliko mjesta pogocima iz lumbardi te kuglama iz topova. Branitelji tvrđave nastavili su žestoko uzvraćati iz mušketa i topova.